## La Generalitat instal·la una passarel·la sobre el Carraixet per a garantir la seguretat de més de 40.000 veïns de l’Horta Nord

*** El conseller d’Infraestructures destaca que l’obra “resoldrà els problemes de seguretat i comunicació en l’àrea d’Alboraia, Almàssera, Tavernes Blanques i el barranc del Carraixet”
* El projecte, que té un cost total de 3,4 milions d’euros, inclou també dos passos inferiors**

El conseller de Medi Ambient, Infraestructures i Territori, Vicente Martínez Mus, ha destacat que la instal·lació d’una passarel·la sobre el barranc del Carraixet “resoldrà els problemes de seguretat i comunicació de més de 40.000 veïns en l’àrea d’Alboraia, Almàssera i Tavernes Blanques”.

En este sentit, ha subratllat el compromís de la Generalitat amb la vertebració i la mobilitat segura dels municipis. Exemple d’això -ha afegit- “és la inversió de més de 3,4 milions d’euros en esta passarel·la adossada al pont ferroviari de la línia 3 de Metrovalencia, que ja s’ha instal·lat, i els dos passos inferiors que es construiran”.  
   
Una actuació que -segons ha explicat- “complix un triple objectiu, perquè resoldrà els greus problemes d’accessibilitat en la zona, integrarà les comunicacions de les tres poblacions i acostarà els seus veïns al nostre patrimoni natural”. L’obra ha sigut finançada amb càrrec als fons Next Generation de la Unió Europea, a través del Pla de recuperació, transformació i resiliència.

Martínez Mus ha assegurat que esta passarel·la permetrà el trànsit de vianants “de manera accessible i segura” entre Alboraia i Almàssera. La passarel·la té una dimensió de 65 metres i una amplària de 2,5 metres. Està suportada pels pilars del pont actual, mitjançant uns braços metàl·lics ancorats a este últim. Sobre estos braços dona suport a la sola metàl·lica formada per 3 bigues que aguanten una llosa mixta.

D’altra banda, el projecte preveu dos passos inferiors per a aconseguir que els itineraris de vianants i ciclistes es realitzen amb seguretat, els quals donaran continuïtat als camins de servici davall de la via en cada marge del barranc. En el pas del marge dret es permetrà l’ús mixt de vehicles de conservació del barranc i d’usuaris de l’itinerari per als vianants i ciclistes. A més, es condicionarà el tram del camí fins a Tavernes Blanques. En el cas del marge esquerre, es disposarà un altre pas inferior, d’ús exclusivament per a vianants i ciclistes.

“Es tracta d’un projecte històric de connexió i vertebració territorial que també atén els objectius de promoció del patrimoni natural i cultural i d’acostar la ciutadania als espais naturals, a través de sendes accessibles”, ha apuntat el conseller, que ha destacat que les obres “avancen a bon ritme i s’espera que estiguen finalitzades l’estiu que ve”.

Fecha: 25/12/2024